*****

ΚΑΝΟΝΙΣΜΟΣ (ΕΟΚ) αριθ. 2116/90 ΤΗΣ ΕΠΙΤΡΟΠΗΣ

της 24ης Ιουλίου 1990

περί καθορισμού, για το πρώτο πεντάμηνο της περιόδου εμπορίας 1990/91, της μέγιστης ποσότητας ηλιανθέλαιου που διατίθεται στην κατανάλωση στην Ισπανία και εξάγεται από το εν λόγω κράτος μέλος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος ελέγχου των τιμών και των ποσοτήτων που τίθενται στην κατανάλωση στην Ισπανία, ορισμένων προϊόντων του τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 387/90 (2), και ιδίως το άρθρο 16,

Εκτιμώντας:

ότι το άρθρο 2 παράγραφος 2 του κανονισμού (ΕΟΚ) αριθ. 1183/86 της Επιτροπής της 21ης Απριλίου 1986 για τη θέσπιση των λεπτομερειών του καθεστώτος ελέγχου των τιμών και των ποσοτήτων που τίθενται στην κατανάλωση στην Ισπανία, ορισμένων προϊόντων του τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 1581/90 (4), προβλέπει τον καθορισμό, για κάθε περίοδο εμπορίας, της ποσότητας ηλιανθέλαιου που τίθεται στην κατανάλωση στην Ισπανία καθώς και της ποσότητας ηλιανθόσπορων που συγκομίζονται στην Ισπανία, που μπορούν να επωφεληθούν της αντισταθμιστικής ενίσχυσης που αναφέρεται στο άρθρο 14 του κανονισμού (ΕΟΚ) αριθ. 475/86· ότι είναι σκόπιμο να καθοριστούν τα όρια σύμφωνα με τα κριτήρια που ορίζονται στο άρθρο 94 της πράξης προσχώρησης·

ότι έχει θεσπιστεί το προβλεπόμενο ισοζύγιο εφοδιασμού για το πρώτο πεντάμηνο της περιόδου εμπορίας 1990/91 όσον αφορά το ηλιανθέλαιο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για το πρώτο πεντάμηνο της περιόδου εμπορίας 1990/91:

- η ποσότητα ηλιανθέλαιου που τίθεται στην κατανάλωση στην Ισπανία, για την ανθρώπινη διατροφή είναι 133 333 τόνοι,

- η ποσότητα ηλιανθέλαιου που εισάγεται για την ανθρώπινη διατροφή είναι 0 τόνοι,

- η ποσότητα ηλιανθόσπορων που συγκομίζονται στην Ισπανία, για την παραγωγή ηλιανθέλαιου που προορίζεται για εξαγωγή ή για τη χρησιμοποίηση στα προϊόντα που υπάγονται στους κωδικούς ΣΟ 1516, 1517 και 2103 90 90 και μπορούν να επωφεληθούν της αντισταθμιστικής ενισχύσεως που αναφέρεται στο άρθρο 14 του κανονισμού (ΕΟΚ) αριθ. 475/86, καθορίζεται σε 250 000 τόνους·

Άρθρο 2

Η αίτηση που προβλέπεται στο άρθρο 13 του κανονισμού (ΕΟΚ) αριθ. 1183/86 μπορεί να υποβληθεί από την έβδομη ημέρα μετά από τη δημοσίευση του παρόντος κανονισμού στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η διαπίστωση της εξαγωγής ή της παραδόσεως σε εγκεκριμένη εγκατάσταση, όπως αναφέρεται στο άρθρο 13 του κανονισμού (ΕΟΚ) αριθ. 1183/86, πρέπει να πραγματοποιηθεί το αργότερο στις 31 Δεκεμβρίου 1990.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 53 της 1. 3. 1986, σ. 47.

(2) ΕΕ αριθ. L 42 της 16. 2. 1990, σ. 8.

(3) ΕΕ αριθ. L 107 της 24. 4. 1986, σ. 17.

(4) ΕΕ αριθ. L 150 της 14. 6. 1990, σ. 9.